A Bizottság 17/66/Euratom rendelete

(1966. november 29.)

a kis mennyiségű érc, alapanyag és különleges hasadóanyag átruházásának az ellátási fejezet szabályai alóli kivételéről

AZ EURÓPAI ATOMENERGIA-KÖZÖSSÉG BIZOTTSÁGA,

tekintettel az Európai Atomenergia-közösséget létrehozó szerződésre, és különösen annak 2. cikke d) pontjára, valamint 74., 77., 124. és 161. cikkére,

mivel a kutatásokban jelenleg használt nukleáris anyagok mennyisége az 1961. december 19-i 10. bizottsági rendelet hatálybalépése óta megnőtt;

mivel a Közösség ellátási helyzete a nukleáris anyagok tekintetében lehetővé teszi a 74. cikkben meghatározott kivétel engedélyezését oly módon, hogy az biztosítsa, hogy minden felhasználó rendszeresen méltányos mennyiségű ércet, alapanyagot és különleges hasadóanyagot kaphasson,

ELFOGADTA EZT A RENDELETET:

1. cikk

Az ércek, valamint az urán- és tórium-alapanyagok tekintetében a következők kerülnek kivételre a Szerződés VI. fejezetének rendelkezései alól:

- az ügyletenként egy tonna urán- és tóriumtartalmat (vagy urán- vagy tóriumtartalmat) meg nem haladó mennyiségek Közösségen belüli átruházása és Közösségbe irányuló behozatala, az egyes anyagokra felhasználónként vonatkozó évi 5 tonnás mennyiségen belül.

- az ügyletenként egy tonna urán- és tóriumtartalmat (vagy urán- vagy tóriumtartalmat) meg nem haladó mennyiségek Közösségből történő kivitele, az egyes anyagokra exportőrönként vonatkozó évi 5 tonnás mennyiségen belül.

2. cikk

A különleges hasadóanyagok esetében az ügyletenként 200 grammot meg nem haladó mennyiségű 235-urán, 233-urán vagy plutónium Közösségen belüli átruházása és Közösségbe irányuló behozatala kivételre kerül a Szerződés VI. fejezetének rendelkezései alól a felhasználónkénti éves 1000 grammos mennyiségen belül, a behozott anyagok tekintetében a Közösség harmadik országokkal kötött együttműködési megállapodásainak rendelkezéseire is figyelemmel.

3. cikk

Bármely olyan személy, aki behozatalt vagy kivitelt végez, valamint bármely szállító, aki a Közösségen belüli átruházást hajt végre az e rendelet 1. és 2. cikkében meghatározott kivétel szerint, köteles az Ellátási Ügynökségnek az így teljesített ügyletekről negyedéves nyilatkozatot benyújtani a következő adatok megadásával:

a) az ellátási szerződés megkötésének időpontja;

b) a szerződő felek neve;

c) az anyag előállításának helye;

d) a termékek kémiai és fizikai (vagy kémiai vagy fizikai) tulajdonságai;

e) a mennyiség metrikus mértékegységben megadva [1];

f) ezen ércek, alapanyagok és különleges hasadóanyagok felhasználása vagy jövőbeni felhasználása.

A havi nyilatkozatokat az Ügynökségnek minden egyes olyan negyedév végétől számítva egy hónapon belül kell benyújtani, amely alatt az e rendeletben említett ügyleteket teljesítették.

4. cikk

Ez a rendelet az Európai Közösségek Hivatalos Lapjában történő kihirdetésének napján lép hatályba. Hatályon kívül helyezi a Bizottság által 1961. november 29-én elfogadott, az Európai Közösségek Hivatalos Lapjának 1961. december 19-i számában kihirdetett rendeletet, amelynek módosított változatát a Hivatalos Lap 1962. január 20-i számában hirdették ki, és annak helyébe lép.

Kelt Brüsszelben, 1966. november 29-én.

a Bizottság részéről

az elnök

P. Chatenet

[1] A fent említett nyilatkozatokban az ércek és alapanyagok tekintetében az urán- vagy tóriumtartalmat kilogrammban, a különleges hasadóanyagok tekintetében pedig a 233-urán-, 235-urán- vagy plutóniumtartalmat grammban kell kifejezni. A tizedes törtet tartalmazó számokat a legközelebbi alacsonyabb vagy magasabb egész számra kell kerekíteni aszerint, hogy a tizedes tört 0,5-nél nagyobb vagy kisebb. Amennyiben a tizedes tört 0,5, a számot a legközelebbi magasabb vagy alacsonyabb egész számra kell kerekíteni aszerint, hogy a tizedesvessző előtt álló számjegy páros vagy páratlan.

--------------------------------------------------